**Veranda**

*Nicu Hăloiu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Veranda

...

De mult visez o casă cu verandă,

Unde să ședem amândoi, la o cafea,

Printre vreo câteva ghivece cu lavandă

Și fermecat de blândă vocea ta,

Să-ți dau sărutul meu ca o ofrandă!

...

De mult visam dimineți cu tine,

După o noapte albă împreună,

Să vedem un palid rest de lună,

Când zorii zilei pe dealuri se adună,

Trecând prin poarta bolților senine!

...

De mult visez o casă cu verandă

De care tu deunăzi mi-ai pomenit,

Unde printre ghivece de lavandă,

După o noapte în care n-am dormit

Să scriem poezii la nesfârșit!